EFTA-TILSYNSMYNDIGHEDENS BESLUTNING Nr. 100/98/KOL af 2. april 1998 om at tillade Island at indføre strengere regler vedrørende forekomsten af Avena fatua i sædekorn

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde, tilpasset ved protokollen om tilpasning af aftalen, særlig artikel 17 og protokol 1, punkt 4, litra d),

under henvisning til den retsakt, som omhandles i kapitel III, punkt 3 i bilag I til aftalen om Det Europæiske Økonomiske Samarbejdsområde om handel med sædekorn (Rådets direktiv 66/402/EØF), særlig artikel 14, stk. 1, litra a),

under henvisning til den retsakt, som omhandles i kapitel III, punkt 9 i bilag I til aftalen om Det Europæiske Økonomiske Samarbejdsområde om fastsættelse af særlige betingelser vedrørende indhold af Avena fatua i frø af foderplanter og i sædekorn (Kommissionens direktiv 74/268/EØF),

under henvisning til aftalen mellem EFTA-staterne om oprettelse af en tilsynsmyndighed og en domstol, tilpasset ved protokollen om tilpasning af aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1, punkt 1, litra c),

under henvisning til en anmodning fra Island, og

ud fra følgende betragtninger:

Island har i sin anmodning fremført, at Avena fatua aldrig er blevet konstateret i Island;

ikke desto mindre eksisterer der en plan til udryddelse af Avena fatua i afgrøder dyrket i Island;

retsakten, som der henvises til i kapitel 3, punkt 3 i bilag I i aftalen om Det Europæiske Økonomiske Samarbejdsområde (Rådets direktiv 66/402/EØF), fastsætter tolerancer for indhold af Avena fatua;

det tillades ikke desto mindre EFTA-staterne at underkaste sædekorn af egenproduktion strengere krav;

Island påberåber sig denne bestemmelse;

Island bør derfor have tilladelse til at indføre strengere bestemmelser angående handel med sædekorn fra andre lande, som har underskrevet aftalen om Det Europæiske Økonomiske Samarbejdsområde;

de i denne beslutning fastsatte foranstaltninger er i overensstemmelse med udtalelsen fra EFTA's Plante- og Foderstofudvalg, der bistår EFTA-Tilsynsmyndigheden -

VEDTAGET FØLGENDE BESLUTNING:

1. Island får tilladelse til at bestemme, at sædekorn ikke må markedsføres på statens område uden en officiel attest for dette i overensstemmelse med bestemmelserne i artikel 11 i den retsakt, som omhandles i kapitel III, punkt 3 i bilag I til aftalen om Det Europæiske Økonomiske Samarbejdsområde om handel med sædekorn (Rådets direktiv 66/402/EØF). Island skal opfylde betingelserne i artikel 2 i den retsakt, som omhandles i punkt 9 i førnævnte kapitel om fastsættelse af særlige betingelser vedrørende indhold af Avena fatua i frø af foderplanter og i sædekorn (Kommissionens direktiv 74/268/EØF).

2. Island skal meddele EFTA-Tilsynsmyndigheden, fra hvilken dato og på hvilken måde landet vil gøre brug af tilladelsen i henhold til punkt 1. EFTA-Tilsynsmyndigheden vil informere de andre EFTA-stater herom.

3. Denne beslutning træder i kraft den 1. maj 1998.

4. Denne beslutning er rettet til Island.

5. Kun den engelske udgave af denne beslutning er autentisk.

Udfærdiget i Bruxelles, den 2. april 1998.

For EFTA-Tilsynsmyndigheden

Hannes HAFSTEIN

Medlem af Kollegiet